……… (sz.) napirend

***E L Ő T E R J E S Z T É S***

**a Képviselő-testület 2023. február 28-i rendes ülésére**

**Tárgy:** Közterület elnevezés kezdeményezése

**Készítette: …………………………………………**

Berg Dániel

alpolgármester /

Viziné dr. Magyarosi Szilvia

aljegyző-hatósági igazgató

Kovács Krisztián /

KCR ügyintéző

**Egyeztetve: …………………………………………**

dr. Varga Előd Bendegúz

alpolgármester

**Látta:** ………………………………………….

dr. Szalai Tibor

jegyző

…………………………………………..

dr. Silye Tamás

jegyzői igazgató

 *A napirend tárgyalása zárt ülést nem igényel.*

**Tisztelt Képviselő-testület!**

A II. Kerületi Önkormányzat Pesthidegkúti Városrészi Önkormányzat (a továbbiakban: PHVÖK) 2023 januárban felhívást intézett a pesthidegkúti és adyligeti polgárok felé, amelyben javaslatokat kért a városrész több pontján található, névtelen közterület elnevezésére.

A beérkezett lakossági javaslatok között nyolc helyi lakos az “Ukrán függetlenség tere” elnevezést javasolta az 54339 hrsz.-ú közterület vonatkozásában.

Bár az említett közterület esetében végül más javaslatot támogatott a PHVÖK, úgy gondoljuk, hogy az ukrán függetlenségre utaló lakossági javaslat is támogatandó. A kérdésről egyeztetést folytattunk az ukrán nagykövetség képviseletében Balog István ideiglenes ügyvivő úrral, aki szintén üdvözölte a kezdeményezést.

A beérkezett javaslat és a továbbra is szomszédunkban dúló pusztító háború fényében kérjük a tisztelt képviselő-testület támogatását egy hasonló elnevezésű közterület kialakításában.

Az érintett közterület (13550/34 hrsz.) az ukrán nemzeti költőről elnevezett vízivárosi tér, a Tarasz Sevcsenkó tér közvetlen szomszédságában található, a Szent Flórián vértanú görögkatolikus templom – a Tarasz Sevcsenkó térrel átellenes oldalán – van (Budapest Főváros területén jelenleg nem létezik ilyen közterületnév). – Melléklet: Térkép

Mint ismert február 24-én egy éve indított inváziót az orosz hadsereg Ukrajna ellen. A hivatalos becslések szerint a véres konfliktus közel 200.000 katonai áldozatot követelt eddig. Az ENSZ Emberjogi Főbiztosi Hivatala szerint több mint 7 ezer civil is életét vesztette a háború kitörése óta, bár a valós szám vélhetően magasabb.

Ukrajna megszállását és a háborút a nyugati demokráciák közössége provokálatlan, a nemzetközi jogot sértő agresszióként bírálja. Az Európai Unió vezetői között Novák Katalin köztársasági elnök asszony is elítélte az Oroszország által indított háborút, amit “védhetetlen és megmagyarázhatatlan” cselekedetnek titulált, biztosítva ukrán szomszédainkat Magyarország támogatásáról kijevi útja során.

Kerületünkben régóta képviseli az ukrán közösséget az Ukrán Nemzetiségi Önkormányzat. A háború kitörését követően a testület elnökhelyettesével, Dmitrij Taraszovics Kirejkóval közösen helyeztük el a béke virágait a XIX. századi ukrán költőről elnevezett Tarasz Sevcsenko téren.

Büszkék vagyunk arra, hogy kerületünk szolidaritással fordult ukrán szomszédaink, valamint a kárpátaljai magyar közösségeknek felé. Igyekeztünk segítő kezet nyújtani, és a legelsők között ajánlottuk fel szálláshelyként üdülőinket a háború elől menekülőknek. Számos budai polgár is tanúbizonyságot tett együttérzéséről adományai által a kerületben szervezett adománygyűjtések során.

A háború évfordulójának alkalmából fontosnak tartjuk méltó módon kifejezni szolidaritásunkat és támogatásunkat ukrán és kárpátaljai magyar szomszédaink felé, megemlékezve a háború áldozatairól közterület elnevezésével, és elismerve Ukrajna függetlenségét és történelmi területi integritását.

Az ukrán államiság a magyarral egyidőben keletkezett, azzal a különbséggel, hogy ukrán honfoglalásra nem volt szükség, mivel a szláv őshaza a mai Lengyelország és Ukrajna nyugati felén volt. Kijevet (legendás nevén „az orosz városok anyja”, majd Bizánc egyházi örököseként a „Harmadik Róma” elnevezéssel illették) 860-ban alapították, 22 évvel később a varég uralkodók által létrehozott Kijevi Rusz fővárosa lett. A Kijevi Nagyfejedelemség 1240-ig, a tatárjárásig állt fenn.

Bár több elvetélt kísérletet is tettek a XVI. és a XVII. században az ukrán államiság visszaállítására, ez csak 1918-ban sikerült. Két évvel később azonban (a lengyel honvédő háború során) az orosz Vörös Hadsereg megszállta az ország keleti felét és beolvasztották – Ukrán Szovjet Szocialista Köztársaság néven – a Szovjetunióba. Ukrajna 1991. augusztus 24-én kiáltotta ki függetlenségét, amelyet a december 1-jén megtartott függetlenségi népszavazáson az ukránok többsége támogatott.

Amikor a jelenlegi orosz-ukrán háborúról beszélünk, akkor nem feledhetjük a közép- és kelet-európai népek sorsközösségét sem. Történelmi felelősségünk, hogy ahogyan a világ rokonszenvezett velünk 1849 után, majd 1956-ban, úgy mi is kiálljunk ma Ukrajna függetlensége, az ukrán nép szabadsága mellett.

A közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet (továbbiakban R.) 2. § (1) bekezdésében foglaltak szerint „Minden közterületet el kell nevezni.”

A R. 5. §-a értelmében, a „Közterület elnevezését és az elnevezés megváltoztatását bárki kezdeményezheti az érintett közterület helye szerinti kerületi önkormányzatnál, vagy a Fővárosi Önkormányzatnál.”

A R. 6. §

- (3) bekezdése szerint: „A kerületi önkormányzathoz benyújtott kezdeményezést a kerület támogatása esetén kell a főpolgármester részére megküldeni.”

- (4) bekezdés szerint: „A közterület-elnevezéssel kapcsolatos javaslatot a főpolgármester terjeszti Budapest Főváros Önkormányzata Közgyűlése (továbbiakban: Közgyűlés) elé.

- (5) bekezdés b) pontja értelmében a Közgyűlés hatáskörébe tartozik: a közterületek elnevezése, elnevezésük megváltoztatása,”

A közterület-elnevezés általános szabályait a R. 2.- 4. §-ai, a személyről való közterület-elnevezés szabályait a R. 9-10. §-ai rögzítik.

A R. 6. § (2) bekezdése értelmében *“Ha a közterület –elnevezés valamely nemzetiséget e minőségében érint,* ***akkor a kezdeményezésről a fővárosi területi nemzetiségi önkormányzat*** *– vagy, ha ilyen nincs, akkor a kerületi nemzetiségi önkormányzat –* ***véleményét is ki kell kérni****.”*

Jelen esetben a fővárosi területi nemzetiségi önkormányzat véleményét a Tisztelt Képviselő-testület pozitív döntését követően Budapest Főváros Önkormányzata fogja kikérni, és csak a támogatás birtokában dönthet a közterület elnevezéséről Budapest Főváros Önkormányzatának Közgyűlése.

A fent előadottak alapján az előterjesztő a Budapest II. kerület (13550/34 hrsz.) közterület tekintetében az alábbi közterület-elnevezésre tesz javaslatot:

***Ukrán függetlenség tere***

Fentiek alapján kérem a Képviselő-testületet a határozati javaslat megtárgyalására és elfogadására.

**Határozati javaslat**

Budapest Főváros II. Kerület Önkormányzat Képviselő-testülete kezdeményezi Budapest Főváros Önkormányzata Közgyűlésénél, hogy a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdése és (5) bekezdésének b) pontjában foglaltak alapján, a Budapest II. kerületben található 13550/34 hrsz.-ú közterületet nevezze el

**Ukrán függetlenség tere** névre.

**Felelős:** Polgármester

**Határidő:** 60 nap

*A határozati javaslat elfogadása egyszerű többségű szavazati arányt igényel.*

**Budapest, 2023. február 23.**

 **Berg Dániel**

 **alpolgármester s.k.**

Melléklet

Térkép